Број: 1033/2021-03

Датум: 20.08.2021. године

**СКУПШТИНА ГРАДА НИША**

**- Председнику др Бобану Џунићу -**

**Предмет:** Предлози за допуну дневног реда

У складу са овлашћењем прописаним чланом 77. Пословника Скупштине града Ниша (''Службени лист града Ниша'', број 6/2017-пречишћен текст), Градско веће града Ниша упућује предлоге да се дневни ред седнице Скупштине града Ниша, заказане за 25.08.2021. године, допуни следећим тачкама:

* Предлог кодекса понашања службеника и намештеника запослених у органима и службама Града Ниша
* Предлог одлуке о рефинансирању кредита Града Ниша
* Предлог oдлуке о усвајању Плана капиталних инвестиција Града Ниша за период од 2021. до 2024. године
* Предлог oдлуке о приступању изради Стратегије нискоугљеничног развоја Града Ниша за период од 2021. до 2027. године са пројекцијом до 2030. године са Акционим планом за њено спровођење
* Предлог oдлуке o допуни Одлуке о накнадама за коришћење јавних површина
* Предлог oдлуке o измени и допуни Одлуке о прибављању, располагању и управљању стварима у јавној својини Града Ниша
* Предлог одлуке о изменама и допунама Одлуке о организацији Градских управи Града Ниша
* Предлог решења о давању сагласности на Одлуку Надзорног одбора Јавног предузећа „Градска стамбена агенција“ Ниш о спровођењу поступка статусне промене Јавног предузећа „Градска стамбена агенција“ Ниш спајањем уз припајање, Јавног предузећа за стамбене услуге „Нишстан“ Ниш Јавном предузећу „Градска стамбена агенција“ Ниш
* Предлог решења о давању сагласности на Одлуку Јавног предузећа за стамбене услуге „Нишстан“ Ниш о спровођењу поступка статусне промене Јавног предузећа за стамбене услуге „Нишстан“ Ниш спајањем уз припајање, Јавног предузећа за стамбене услуге „Нишстан“ Ниш Јавном предузећу „Градска стамбена агенција“ Ниш
* Предлог решења о давању сагласности на Програм o изменама Програма пословања ЈКП “Наиссус“ Ниш за 2021. годину
* Предлог решења о давању сагласности на Програм о изменама Програма пословања ЈКП “Паркинг-сервис“- Ниш за 2021. годину

Предлоге наведених аката, које Вам у прилогу достављамо, Градско веће града Ниша је утврдило на седници одржаној дана 20.08.2021. године.

Кодекс понашања службеника и намештеника запослених у органима и службама Града Ниша, произилази из потребе за унапређивањем рада органа и служби Града Ниша у вршењу послова из надлежности локалне самоуправе и послова од значаја за остваривање права и слобода грађана. На овај начин ставара се основ за подизање професионалних и етичких стандарда за обављање службених послова и остваривање квалитетније комуникације са странкама, као услова за афирмацију управе и уопште, локалне администрације, као сервиса у служби грађана

Одлуком о рефинансирању кредита Града Ниша узетих код пословних банака обједињавају се све досадашње финансијске обавезе у један кредит по повољнијој каматној стопи, чиме се кроз повољније услове отплате остварује уштеда и постиже дугорочна финансијска стабилност и равнотежа, а што ће допринети релаксацији буџета.

План капиталних инвестицијa је документ који проистиче из Плана развоја и представља својеврсни приказ пројеката за чију реализацију постоји реална потреба у Граду Нишу јер ће они допринети унапређењу инфраструктуре у Граду, пословног окружења и конкурентности привреде Града Ниша, квалитета живота како у градским, тако и у руралним срединама, туристичке понуде и уопште потенцијала Града.

Доношење Одлуке о изради Стратегије нискоугљеничног развоја Града Ниша за период од 2021. до 2027. године са пројекцијом до 2030. године са Акционим планом за њено спровођење је предуслов за израду наведене стратегије, која ће бити плански документ Града Ниша, као јединице локалне самоуправе. Стратегија ће бити у складу са јавном политиком и правцима деловања Републике Србије у области заштите животне средине, контроле утицаја неповољних климатских промена и смањене емисије штетних гасова. Овим планским документом ће Град Ниш узети активно и одговорно учешће у умањењу штетних утицаја на промену климе на локалном нивоу и допринети овом истом циљу на републичком и глобалном нивоу

Одлука о допуни накнадама за коришћење јавних површина има за циљ ублажавања негативних последица проузрокованих епидемијом СОVID-19, имајући у виду привредне субјекте који су били највише угрожени током трајања епидемије, тако што се предлаже умањење висине накнаде за коришћење јавне површине за коришћење простора испред пословних просторија за постављање башти отореног или затвореног типа за 20 % у наведеном периоду.

Предложеном Одлуком о измени и допуни Одлуке о прибављању, располагању и управљању стварима у јавној својини Града Ниша извршена је измена у погледу висине дневне закупнине за коришћење летње позорнице у Нишу, у Тврђави, за коришћење летње позорнице у Нишкој Бањи, за коришћење сала у службеним зградама којима располаже Град Ниш, тако што би се у оквиру дневне закупнине обезбедила средства и за одржавање наведених непокретности.

Такође, предлаже се измена у погледу висине дневне закупнине која садржи накнаду за комуналне трошкове, за коришћење сала у објекту у ул. Орловића Павла бр. 28а, из разлога одржавања великог броја спортских, културних, сајамских, научних и других сличних догађаја.

Разлог за доношење Одлуке о изменама и допунама Одлуке о организацији Градских управа Града Ниша је стварање услова за функционално јединство процеса рада у градским управама и обједињавање сродних послова управа у целовит систем. Градска управа за органе Града и грађанска стања је захваљујући подршци Министарства за државну управу и локалну самоуправу започела активности на успостављању Јединственог управног места, те је припајање послова из информатичко - комуникационе области Градској управи за органе Града и грађанска стања, заправо функционално реорганизовање компатибилних послова који се односе на развој електронске управе у локалној администрацији.

Закључком Градског већа Града Ниша од 18.05.2021. године, покренут је поступак статусне промене – спајање уз припајање Јавног предузећа за стамбене услуге „Нишстан“ Ниш, Јавном предузећу „Градска стамбена агенција“ Ниш. Циљ давања сагласности на Одлуке Надзорног одбора ЈП за стамбене услуге „Нишстан“ Ниш и ЈП „Градска стамбена агенција“ Ниш је поступање у складу са наведеним закључком којим је покренут поступак статусне промене - спајање уз припајање .

Измене Програма пословања ЈКП „Наиссус“ Ниш за 2021. годину извршене су имајући у виду увећање планираних финансијских показатеља и на приходовној и на расходовној страни пословања, промене у очекиваном нето резултату на крају пословне године и исказане потребе предузећа у 2021. години.

Програмом о изменама Програма пословања ЈКП „Паркинг-сервис“- Ниш за 2021. годину предлаже се измена у делу планираног физичког обима активности на одржавању јавног осветљења и врши усклађивање са планираним изворима прихода.

На основу свега наведеног, предлаже се допуна дневног реда седнице Скупштине града Ниша, заказане за 25.08.2021. године.

**ПРЕДСЕДНИЦА**

**Драгана Сотировски**